Emma Wolf

Emma Wolf (San Frantzisko, 1865eko ekainaren 15a – ibidem, 1932ko abuztuaren 30a) estatubatuar idazlea izan zen. 

 Bizitza 
Emma Wolf 1865eko ekainaren 15ean jaio zen San Frantziskon (Kalifornia). Bere gurasoak, Simon eta Annette (Levy) Wolf, alsaziar etorkin juduak ziren. Haien hamaika seme-alabetatik laugarrena zen, eta bere ahizpa Alice ere idazle bihurtu zen. 

San Frantziskoko ikastetxe publikoetan ikasi zuen, Girls High Schoolen eta Teacher's Collegen barne, baina bere desgaitasun fisikoak irakasle izatea eragotzi zion.

Gaztetan hasi zen bere idazlanak argitaratzen saiatzen. Juduei eta judaismoari buruzko eleberriek arreta berezia erakarri zuten, eta besteak emakumeen rol aldaketetan zentratu ziren. Aldizkarietarako ipuin labur ugari ere idatzi zituen.

Bere lehen eleberria, Other Things Being Equal (1892), Estatu Batuetako juduaren bizitza sozialean zentratuta dago, eta bertan emakume judu bat gizon kristau batekin ezkontzen da. A Prodigal in Love (1894) eleberriak, berriz ere San Frantziskon girotuak, etxeko gorabeheren inguruko istorio bat kontatzen du. Joy of Life (1896) bi anaia oso ezberdinen istorioa da. Heirs of Yesterday (1900) horrela deskribatu zuten Cyrus Adlerrek eta Henrietta Szoldek: «eleberri interesgarri bat, tradizioaren indarra juduengan eta kristauen aurreiritziak oinarriko motibo dituena». Wolfen azken eleberria, Fulfillment izenburua zuena, 1916an kaleratu zen.

Sortzetiko desgaitasuna zela eta, Wolfek ez zuen bizitza oso aktiborik eraman. Azken urteetan gurpil-aulkia erabili zuen. Hainbat urtez San Frantziskoko Dante erietxean bizi izan zen. Emanu-El komunitateko eta emakume juduek osatutako Philomath Club literatur elkarteko kidea zen.

Emma Wolf San Frantziskon hil zen 1932ko abuztuaren 30ean.

 Lan hautatuak 

 Other Things Being Equal (1892)
 A Prodigal in Love (1894)
 Joy of Life (1896)
 Heirs of Yesterday (1900)
 Fulfillment (1916)

 Iruditegia 

 Erreferentziak 

 Kanpo estekak 

Kategoria:Sanfrantziskotarrak (Kalifornia)
Kategoria:Ameriketako Estatu Batuetako eleberrigileak
Kategoria:Emakume eleberrigileak
Kategoria:Ameriketako Estatu Batuetako ipuingileak
Kategoria:Emakume ipuingileak
Kategoria:Ingelesezko idazleak
Kategoria:XIX. mendeko emakume idazleak
Kategoria:XX. mendeko emakume idazleak
Kategoria:Desgaitasuna duten idazleak
Kategoria:Estatubatuar juduak